b"\n_START_ARTICLE_\nCarrer Major de l'Arbo\xc3\xa7\n_START_SECTION_\nDescripci\xc3\xb3\n_START_PARAGRAPH_\nEl carrer major s'est\xc3\xa9n des de la Rambla Gener fins a la pla\xc3\xa7a de la Badalota. El nucli m\xc3\xa9s caracter\xc3\xadstic \xc3\xa9s el tram central, conegut com la Pla\xc3\xa7a. Aquesta presenta una s\xc3\xa8rie de p\xc3\xb2rtics, molt d'ells ja modificats. El carrer mostra una petita pujadeta des de la Rambla fins a la Pla\xc3\xa7a, despr\xc3\xa9s segueix ja tot pla. Els edificis que el rodegen no s\xc3\xb3n de gaire al\xc3\xa7ada, generalment de dues o tres plantes. Exceptuant l'edifici de la caixa d'Estalvis Provincial de Tarragona, la resta encara mant\xc3\xa9 un caire antic; a la qual cosa tamb\xc3\xa9 hi contribueixen les paradetes de fruita i verdura, que encara s'hi poden veure espor\xc3\xa0dicament.\n_START_SECTION_\nHist\xc3\xb2ria\n_START_PARAGRAPH_\nEl tram central del carrer Major (la Pla\xc3\xa7a) \xc3\xa9s el reducte originari de l'esmentat carrer. Abans era una pla\xc3\xa7a porticada amb arcades rebaixades que l'envoltaven i tenia m\xc3\xa9s amplada que avui dia. Aquest tram amb el pas del temps ha tingut diversos noms: Pla\xc3\xa7a del Blat (s. XIII-XIV), Pla\xc3\xa7a de la Constituci\xc3\xb3... El carrer Major \xc3\xa9s assentat sobre la Via Augusta, carretera romana que pujava  pel raval (actual Rambla) a trav\xc3\xa9s del Portal del Raval i una vegada arribava a la Pla\xc3\xa7a girava cap al carrer de Sant Juli\xc3\xa0. Al s. XVIII i en ser constru\xc3\xafda la nova esgl\xc3\xa9sia, la Pla\xc3\xa7a del Blat es f\xc3\xa9u enlla\xc3\xa7ar amb el Portal Nou de la Badalota, allargant-se aix\xc3\xad considerablement el que hauria de ser el carrer Major. Era el nucli m\xc3\xa9s important del poble, per la qual cosa es procur\xc3\xa0 des de sempre que fos ben il\xc2\xb7luminat: teieres, llums, etc. Des del s. XVIII fins al 1981 s'ha celebrat el mercat setmanal."